# Elena Carreras i Moratonas

Elena Carreras i Moratonas (Barcelona, 1960) és una metgessa, ginecòloga i professora universitària catalana.
Doctora en Medicina i Cirurgia, especialista en Obstetrícia i ginecologia, des del 2016 és la Cap del Servei d'Obstetrícia i Ginecologia de l'Hospital Universitari Vall d'Hebron. També és presidenta del Grup de Recerca en Medicina Materna i Fetal, i del Consell Assessor en Polítiques de Gènere. També és la responsable de seguretat del pacient de l'hospital i ha sigut una de les principals impulsores de diferents avenços mèdics del seu centre durant els últims anys.
L'any 2015 va ser escollida millor ginecòloga d'Espanya per la Revista Forbes, i el 2019 va ser nomenada presidenta del del Consell Assessor de la Generalitat per a les polítiques de gènere en salut. Ha estat pionera a incorporar la perspectiva de gènere en les qüestions sanitàries i presidenta de la Societat Catalana d'Obstetrícia i Ginecologia. Investigadora principal del grup de recerca en medicina maternofetal de l'Institut de Recerca de la Vall d'Hebron, ha exercit com a professora associada de la Universitat Autònoma de Barcelona.
A la Festa Major de Gràcia de 2018, Elena Carreras va ser l'encarregada de llegir el pregó de festa, on va repassar la seva vinculació al barri amb un discurs amb moltes referències al treball de les dones. També va reivindicar el seu pas per la vocalia de dones de l'Associació de Veïns i Veïnes de Gràcia. En el discurs fou contundent amb la seva reivindicació feminista.
La doctora Carreras fou una de les homenatjades per l'Ajuntament de Barcelona en la campanya Ciutat de Dones, el març de 2023.

## Referències

* ↑ Martín Matas, Mario «Elena Carreras: com fer de la necessitat virtut. La nova cap d'obstetrícia i ginecologia de l’Hospital Vall d’Hebron, el centre més gran de Catalunya». ARA Balears, 13-11-2016 [Consulta: 23 març 2023].
* 1 2 «Barcelona, una ciutat de dones científiques. Amb motiu del 8 de març, l'Ajuntament de Barcelona publica un mapa de metro simbòlic per visibilitzar dones que han deixat empremta a la ciutat, entre d'altres, científiques. Científiques de la Ciutat de Dones: Elena Carreras i Moratonas (Barcelona 1960)». Ajuntament de Barcelona. [Consulta: 23 març 2023].
* 1 2 «Elena Carreras». Escola Europea d'Humanitats. [Consulta: 23 març 2023].
* ↑ «Elena Carreras, millor metgessa d'obstetrícia i ginecologia segons "Forbes". Elena Carreras Moratonas és coordinadora del Servei d'Obstetrícia i Ginecologia Reproductiva de l'Hospital de la Vall d'Hebron i professora associada de la UAB. L'edició espanyola de la revista "Forbes" l'ha escollit com a millor metgessa de l'Estat en la seva especialitat.». Universitat Autònoma de Barcelona (UAB). [Consulta: 23 març 2023].
* ↑ Planes, Janira «Elena Carreras, pregonera de Gràcia: «Les dones fem servir el llenguatge de manera culpabilitzadora» Cap del servei d'Obstetrícia i Ginecologia de Vall d'Hebron, la doctora Carreras reivindicarà la consciència feminista en el tret de sortida de la Festa Major de Gràcia». Nació Digital, 14-08-2018 [Consulta: 23 març 2023].
* ↑ «Un pregó centrat en les dones dona inici a la Festa Major de Gràcia La doctora Elena Carreras ha estat la pregonera de les festes d'aquest any». Betevé, 14-08-2023 [Consulta: 23 març 2023].
* ↑ Seró, Laia «Pregó feminista i combatiu: “A Gràcia ens vam empoderar de manera irreversible" La ginecòloga Elena Carreras convida el públic a conjurar-se perquè l'any vinent els presos polítics siguin a la balconada». Diari Ara, 14-08-2018 [Consulta: 23 març 2023].
* ↑ «‘Vull que ens conjurem per agafar forces durant aquests dies', el pregó d’Elena Carreras». VilaWeb, 15-08-2018 [Consulta: 23 març 2023].
* ↑ «Biografies». Ciutat de Dones. Ajuntament de Barcelona, 01-03-2023. Arxivat de l'original el 2023-03-25. [Consulta: 24 març 2023].

## Vegeu també

* Viquiprojecte:Ciutat de dones